CELEX: C2004/201/15
Language: fi
Date: 2004-08-07 00:00:00
Title: Asia C-217/04: Yhdistyneen kuningaskunnan 24.5.2004 Euroopan parlamenttia ja Euroopan unionin neuvostoa vastaan nostama kanne

7.8.2004   
            
            
               FI
            
            
               Euroopan unionin virallinen lehti
            
            
               C 201/8
            
         Yhdistyneen kuningaskunnan 24.5.2004 Euroopan parlamenttia ja Euroopan unionin neuvostoa vastaan nostama kanne
   (Asia C-217/04)
   (2004/C 201/15)
   Yhdistynyt kuningaskunta on nostanut 24.5.2004 Euroopan yhteisöjen tuomioistuimessa kanteen Euroopan parlamenttia ja Euroopan unionin neuvostoa vastaan. Kantajan asiamiehenä on Mark Bethell, avustajinaan Lord Goldsmith, QC, Her Majesty's Attorney General, Nicholas Paines, QC, ja Tim Ward, ja prosessiosoite on Luxemburgissa.
   Kantaja vaatii, että yhteisöjen tuomioistuin
   
               —
            
            
               toteaa, että Euroopan verkko- ja tietoturvaviraston perustamisesta 10 päivänä maaliskuuta 2004 annettu Euroopan parlamentin ja neuvoston asetus (EY) N:o 460/2004 (1) on mitätön;
            
         
               —
            
            
               velvoittaa Euroopan parlamentin ja Euroopan unionin neuvoston korvaamaan oikeudenkäyntikulut.
            
         Oikeudelliset perusteet ja pääasialliset perustelut:
   Riitautetulla asetuksella (asetus (EY) N:o 460/2004; jäljempänä asetus) perustetaan Euroopan verkko- ja tietoturvavirasto (jäljempänä virasto), jonka tehtävänä on antaa asetuksen soveltamisalaan kuuluvaa verkko- ja tietoturva-asioita koskevaa opastusta, neuvontaa ja apua komissiolle, jäsenvaltioille ja liikemaailmalle. Yhdistynyt kuningaskunta kannattaa tämän viraston perustamista, mutta väittää, ettei EY 95 artikla ole asianmukainen oikeudellinen perusta tälle. Asetus koskee kokonaan viraston perustamista yhteisön toimielimenä. Siinä säädetään viraston tavoitteista ja tehtävistä sekä sen johdosta, organisaatiosta ja työohjelmasta. Lisäksi siinä säädetään viraston talousarviosta, oikeudellisesta asemasta, erioikeuksista ja vapauksista sekä työkielistä. Asetuksen säännösten vaikutukset toteutuvat kokonaan yhteisön toimielimiä koskevan oikeuden tasolla.
   Yhdistynyt kuningaskunta väittää, että EY 95 artiklassa annettu lainsäädäntövalta koskee kansallisen lainsäädännön yhdenmukaistamista. Sen nojalla ei voida perustaa yhteisön toimielimiä tai antaa tehtäviä tällaisille toimielimille. Tällaiset asiat eivät kuulu kansallisen lainsäädännön alaan, ja yhteisön lainsäädännöllä, jolla perustetaan tällainen toimielin tai jolla annetaan sille tehtäviä, ei voida yhdenmukaistaa 95 artiklassa tarkoitetulla tavalla kansallista lainsäädäntöä.
   Millään asetuksen säännöksistä ei lähennetä edes välillisesti mitään kansallisen oikeuden säännöstä. Sitä vastoin asetuksessa säädetään nimenomaisesti, että virasto ei puutu kansallisten toimielinten toimivaltaan, ja viraston tavoitteet ja tehtävät on ilmaistu 1 artiklan 3 kohdassa siten, että ne eivät rajoita jäsenvaltioiden toimivaltaa.
   Asetuksen säännökset eivät näin ollen kuulu parlamentille ja neuvostolle 95 artiklassa annettuun yhdenmukaistamista koskevaan toimivaltaan ja asianmukaisena oikeudellisena perustana tällaiselle toimenpiteelle voi siis olla ainoastaan EY 308 artikla.
   
      (1)  EUVL L 77, 13.3.2004, s. 1